Ara | Estat

Agències/dB | 20/07/2019

Més de 23.000 candidats es varen presentar el 13 i el 14 de juliol a les proves de selecció per a les 2.210 places d'una nova fornada d'agents de la Guàrdia Civil.

Una de les proves que més maldecaps va comportar als aspirants a guàrdia civil va ser la prova de llengua castellana. L'examen consistia en deu frases amb quatre paraules subratllades. Els aspirants a estudiar a l'acadèmia de la Guàrdia Civil havien de marcar les paraules que consideressin que contenien alguna errada ortogràfica. Tenien deu minuts per completar el test.

Un total de 10.081 presentats varen suspendre la prova (representa el 43% dels inscrits) i han quedat fora del procés de selecció.

L'Associació Unificada de Guàrdies Civils denuncia la dificultat de la prova i el fet que les preguntes no tenien la mateixa complicació en l'examen del dissabte 13 i el del diumenge 14. El primer dia, el test d'ortografia el van suspendre el 57% dels opositors, i el segon, la xifra de suspesos es va rebaixar al 31%.

Superada la prova ortogràfica, els aspirants a guàrdies civil havien de contestar 20 preguntes en anglès i aprovar un test de coneixements generals. La següent prova eliminatòria és un test psicotècnic i una prova de resistència física.

Els aspirants que superin aquestes proves hauran de passar un reconeixement mèdic i una entrevista personal abans d'incorporar-se a l'Acadèmia que la Guàrdia Civil té a Baeza i a Valdemoro.

Delicte de rebel·lió

La Direcció General de la Guàrdia Civil ha modificat el temari de les oposicions a partir del 2020. El nou temari incorpora un bloc de Dret Penal amb un epígraf on es detallen els delictes contra la Constitució Espanyola, com ara el delicte de rebel·lió. El nou programa també incorpora continguts legislatius sobre la igualtat entre homes i dones, drets i llibertats dels immigrants, protecció de dades, riscos laborals i literatura i història d'Espanya.